**1. Šta je međunarodna razmjena informacija u porezne svrhe (EOI) ?**

Razmjena informacija uvijek počiva na međunarodnom sporazumu o razmjeni informacija u poreznim stvarima koji su na snazi između jurisdikcije/države moliteljice i zamoljene jurisdikcije/države.

Razmjena informacija može se odvijati u obliku:

1. Razmjena informacija na zahtjev (EOIR) - razmjena informacija na temelju konkretnog zahtjeva, kada su, u porezne svrhe, nadležnom organu jedne jurisdikcije potrebne informacije od nadležnog organa druge ugovorne stranke.
2. Spontana razmjena informacija (SEOI) - davanje informacija drugoj ugovornoj strani koje su predvidivo relevantne za tu drugu stranu, a koje nisu prethodno zatražene. Informacije se razmjenjuju spontano kada jedna jurisdikcija, nakon što je pribavila informacije u toku primjene vlastitih poreznih propisa, za koje vjeruje da će biti od interesa za jednu od njenih ugovornih partnera u porezne svrhe, prenese takve informacije, a da ih druga strana nije zatražila.
3. Automatska razmjena informacija (AEOI) - porezne administracije međusobno razmjenjuju prethodno definirani skup informacija o rezidentima u druge države.

**2. Ko je nadležni organ za međunarodnu razmjenu informacija u porezne svrhe?**

Međunarodna razmjena informacija uvijek se odvija između nadležnog organa, osobe ili organi vlasti, koje je odgovorno za razmjenu informacija temeljem bilo kojeg bilateralnog ili multilateralnog ugovora.

Nadležni organ za razmjenu informacija na zahtjev (EOIR) i spontanu razmjenu informacija (SEOI) za Federaciju Bosne i Hercegovine je Federalno ministarstvo financija/finansija.

**3. Kako podnijeti zahtjev nadležnom organu za razmjenu informacija u Federaciji Bosne i Hercegovine?**

Funkcija nadležnog organa povjerena je licima navedenim u bazi podataka o nadležnim organima jurisdikcija, koja je dostupna na službenoj internet stranici Globalnog foruma o transparentnosti i razmjeni informacija u porezne svrhe, a kojoj pristup imaju isključivo nadležni organi. U istoj bazi podataka nalazi se popis svih nadležnih organa država potpisnica bilateralnih ili multilateralnih ugovora.

Zahtjev za razmjenu informacija u porezne svrhe potrebno je uputiti zaštićenim načinom komunikacije:

* Putem preporučene pošte;
* Elektronskim putem sa službene e-mail adrese nadležnog organa ili generičke e-mail adrese nadležnog organa u Federaciji Bosne i Hercegovine. Preporučuje se u svrhu osiguranja povjerljivost da se kriptira zahtjev za razmjenu informacija i dostavi lozinka na zasebnu mail adresu nakon potvrde o primitku filea.